Indtil for ganske kort tid siden var det nok racerkører Tom Kristensen, der dukkede op i de flestes hoveder, når man nævnte Hobro - men sådan er det ikke længere. Nu kan Hobro bryste sig af at have et hold i Superligaen og at være den by, hvorfra det store cykelløb Post Danmark Rundt begynder. Og så er det selvfølgelig også her, at danmarksmesteren i hotdogs anno 2002 holder til. - Jeg har tænkt på at lave en superliga-hotdog, men det er ikke kommet så vidt endnu, siger Hans Jørgen Andersen, der er tidligere danmarksmester i hotdogs. Når man spørger rundt i byen, er det også til at mærke, at der sker noget i Hobro. - Alle går og snakker om, at Hobro er på toppen, siger Hasan Al-Ali fra Hobro. - Jeg er rigtig stolt over at vores drenge er kommet i Superligaen, siger Knud Bundgaard, der også er beboer i byen. Den sportslige succes kan endnu ikke mærkes i butikkerne, men det er måske bare et spørgsmål om tid. - Det er en branding-værdi, der er svær at måle. Det skal udvikle sig over tid, siger Mads Jensen, der er næstformand for Hobro Handelsstandsforening. Onsdag klokken 13 går starten til Post Danmark rundt.

Opsummering:
Superligakamp i søndags - mediebelejring mandag, og i dag Post Danmark rundt med start i Hobro. Byen er i den grad kommet på landkortet - og det kan mærkes.